ÅRSMELDING FRA HOVEDSTYRET FOR 2005

Sammensetning og møter:

Hovedstyret har etter årsmøte den 20.02.2005 hatt følgende sammensetning:

Heidi Grønn Johansen


leder

Erik Stiklestad



nestleder/ anleggsleder

Inger Karmhus



barneidrettskoordinator

Sten Solum



kasserer

Gunhild Okkenhaug Aksnes

sekretær

Rita Backer Natvig


varamedlem

Jan Holmvik



fotballgruppa

Snorre Skrove



friidrettsgruppa

Stein Arne Stiklestad


skigruppa

En sak har gjort det nødvendig å avholde ekstraordinært årsmøte denne  perioden. 

I løpet av året 2005 har det vært avholdt 8 styremøter. I tillegg har representanter fra hovedstyret deltatt på møter vedrørende Stiklestadhallen og i idrettsrådet.

Sportslig aktivitet:
Den sportslige aktiviteten drives hovedsakelig i de enkelte gruppene.

Det henvises derfor til årsmeldinger fra disse.

Også i år deltok laget på St. Olofsloppet og gjennomførte som vanlig i fin stil.

Lagets plan for barneidretten er revidert dette året. Hovedsakelig omfatter dette idrettsskolen som omfanger barn i alderen 6-12 år. 

Laget leide sist høst Verdal Svømmehall to ganger. Medlemmene hadde da fri tilgang til svømmehallen i en time. Tiltaket var populært og et stort antall møtte opp. Bra oppmøte var det også de to gangene medlemmene var invitert til aktivitetskvelder på kunstgresset i Stiklestadhallen.  

I samarbeid med Prøven 4H ble det arrangert alpintur til Åre. Populært tiltak med full buss av glade barn, ungdom og voksne. 

For øvrig kan nevnes at laget har mange aktive medlemmer. Spesielt nevnes her de mange unge som deltar på ulike aktiviteter gjennom hele året. Videre har vi et stort antall mosjonister, noe som går frem av trimbøkene som er lagt ut både sommer og vinter. Aktiviteten omkring lagets anlegg i Marka bevitner om stor utfart både av medlemmer og andre sommer som vinter.

Andre tiltak:

Det er utgitt to utgaver av bladet ”Leksdalsnytt” i løpet av året. Ett i juni og ett i desember. Innholdsmessig gir bladet en grov oversikt over planlagte arrangementer. I tillegg informeres det om ulike aktiviteter som har vært gjennomført . ”Leksdalsnytt” leveres ut til alle hustander i Leksdal.

Også dette året hadde laget ansvaret for vakthold og restaurant på Utmarksdagene på Stiklestad. Arrangementet ble gjennomført med bakgrunn i erfaringer fra tidligere år. Et stort antall innsatsvillige leksdalinger var med på å tilføre laget betydelige midler. 

Sist høst ble det satt opp aktivitetslederkurs i barneidrett. Ikke den helt store deltakelsen, noe som har sin årsak i at mange har vært med på lignende kurs tidligere. Kurskveldene er gjennomført med instruktører fra idrettskretsen. 

Laget har valgt å følge opp i utviklingen også på den elektroniske siden. Det ble opprettet hjemmeside med egen internettadresse like før jul. Besøkstallet på siden viser at mange er innom.   

Årets tradisjonelle juletrådskyting med påfølgende skytterfest ble arrangert 5. juledag. Populært tiltak med stor oppslutning og fin stemning. Økonomisk gikk tiltaket med et pent overskudd.

Laget var bøssebærere i Leksdal under årets TV-innsamlingsaksjon -”Dømmefangeren”.

Anlegg:

Det har vært relativt stor aktivitet på anlegg i 2005. Det legges ned en stor innsats i vedlikehold og drift av lagets anlegg. Dette er noe som ikke alltid er like synlig som annen aktiviteter i laget, men er utrolig viktig for at vi skal kunne opprettholde den høye standarden vi har på våre anlegg.

Følgende er utført i løpet av 2005, i tillegg til vanlig vedlikehold og drift:

Det er bygget gapahuk nederst i skileikbakken.

· Hinderløypa ved skistadion er utvidet med ett nytt hinder.

· Det er kjøpt to nye 5’er mål til fotballbanen.

· 60-metersbanen ved gressbanen har fått nytt toppdekke.

· Brua på skistadion er ferdig torvlagt.

· Det er utført dugnad i Stiklestadhallen (maling, montering av lysarmatur etc.).

· Det er bygget skateboardbane på skolen. 

· Deler av skistadion er påført ekstra bork.

· Det er innkjøpt to kajakker m/padleårer, spruttrekk og flytevester.

· Det er satt opp en informasjonstavle ved parkeringsplassen på skistadion.

· Det er lagt ut duk og fylt opp med subbus i området rundt grillplassen ved skhytta.

· Det er innkjøpt 50 sett med middagsservice til skihytta (flate og dype tallerkener, bestikk)

· Stien til Skeisvola er merket.

· Idrettslaget er andelseier i en langsiktig leiekontrakt i Stiklestadhallen. I 2005 bidro idrettslaget   
med dugnadsinnsats og finansiering i forbindelse med legging av nytt kunstgress.

· Det er innkjøpt ny bærbar PC.

· Det er innkjøpt 2 stk. luftgevær.

· På ekstraordinært årsmøte i oktober ble det vedtatt å bytte ut den gamle løypemaskina. Valget falt 
på en brukt maskin som tidligere er brukt på Høvringen i Rondane. De viktigste fordelene med 
den nye løypemaskina er kraftigere motor, bedre fres, bedre kjørekomfort og økt driftssikkerhet. 
Den gamle løypemaskina ble solgt.

Også i år har vi hatt innbrudd i ballbua. Det ble stjålet 2 jerrykanner med 40 liter bensin. Innbruddet ble meldt til politiet.
Økonomi:
Laget har fremdeles en brukbar økonomi. Dette skyldes ikke minst stor dugnadsinnsats fra  medlemmenes side. Det er også lagt vekt på å bevare mulige inntektskilder. Kostnadsmessig er utgiftene holdt på et forsvarlig nivå.   

Av avvik i forhold til budsjett kan nevnes kostnad og inntekt i forbindelse med bytte av løypemaskin. Ny maskin er kjøpt for kr. 562.500, mens den gamle ble solgt for kr. 110.000,-.

Laget mottok pengegave i forbindelse med Arne Hermann`s bortgang.

Fortsatt er inntekt fra spilleautomaten en betydelig inntektskilde

Vedlikehold og rep. av baner har kostet mer enn budsjettert. Årsaken ligger hovedsakelig i at innkjøp av nye mål ble dyrere enn beregnet.

Ny datamaskin er innkjøpt etter at det ble vurdert som en nødvendig investering. Dette var ikke tatt med i budsjettet.

Videre er det innkjøpt og solgt klubbdrakter i et større antall enn det som var budsjettert.

Resultatmessig gikk året med et samlet netto underskudd på kr. 345 753,-.

Den totale egenkapitalen i laget var pr. 31.12.2005 på kr. 684 994,-.

For nærmere detaljer henvises til regnskapene for hovedstyret og gruppene.

Laget har dette året hatt 329 medlemmer.


Til slutt vil vi takke alle medlemmer og tillitsvalgte for velvillighet og innsats i året som har gått, og ser fram til et fortsatt godt samarbeid i året som kommer.

